Aparte matriekafskeid glo vir swart en wit leerdersArgieffoto Die Demokratiese Alliansie (DA) en die departement van onderwys in Mpumalanga het Vrydag ‘n beweerde voorval van rasse-segregasie by Hendrina Gekombineerde Skool, naby Middelburg, veroordeel. Anthony Benadie, provinsiale woordvoerder van die DA, het gesê hy is Donderdag ingelig dat swart en wit leerlinge aparte matriekafskeide beplan. “Ons het inligting ontvang van ontstoke ouers wat tydens ‘n vergadering vir die Engelse matriekklas in kennis gestel is dat die skool se wit ouers en leerlinge besluit het om hul eie matriekafskeid te hou, en dat die swart leerders hul eie matriekafskeid moet hou,” het Benadie in ‘n verklaring gesê. Die departement het gesê hulle is nie bewus van die voorval nie, maar sal ondersoek instel. “Die departement veroordeel enige vorm van diskriminasie teen ras, geslag of kleur wat in enige van sy skole mag plaasvind en sal die saak ondersoek,” het Jasper Zwane, woordvoerder van die departement in die provinsie, gesê. Arthur Williams, hoof van die skool, het gesê hy kan nie kommentaar lewer oor die saak nie, “Ek is aangesê om nie met die media te praat nie,” het hy gesê. Volgens die DA voer die wit ouers “kulturele verskille” aan as die rede vir die afsonderlike geleenthede. Benadie sê hy het op twee geleenthede telefonies die saak met Williams bepreek. “Tydens die eerste oproep het hy gesê die skool is nie in staat om vir die matriekafskeid te betaal nie, en dat die fondse ingesamel is deur ‘n komitee, wat saamgestel is uit leerlinge se ouers.” Tydens ‘n tweede oproep het Williams glo gesê die skool hou ‘n gekombineerde matriekafskeid en alle leerders is welkom om die geleentheid by te woon. -SAPA